VENDIM

Nr. 293, datë 10.11.2022

MBI FILLIMIN E PROCEDURËS PËR LICENCIMIN E SHOQËRISË “ALBSOLAR” SHPK, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK “ALBSOLAR PV PARK 1”, ME KAPACITET TË INSTALUAR 2 mw
Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1 germa “a”, nenit 10, pikat 1 dhe 3 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE), nr. 109, datë 29.6.2016, të ndryshuar; si dhe neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE nr. 96, datë 17.6.2016; Bordi i ERE-s, në mbledhjen e tij të datës 10.11.2022, mbasi shqyrtoi relacionin me nr. 1918/10 prot., datë 8.11.2022, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘Albsolar’ sh.p.k., në veprimtarinë e prodhimit të energjisë elektrike nga centrali fotovoltaik ‘Albsolar PV Park 1’, me kapacitet të instaluar 2 mw”,
konstatoi se: 

- Shoqëria “Albsolar” sh.p.k., me shkresën e protokolluar në ERE me nr. 1874 prot., datë 8.10.2022, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik “Albsolar PV Park 1”, me kapacitet të instaluar 2 mw.

- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A). Aplikuesi ka kryer për llogari të ERE-s pagesën për licencim në veprimtarinë e prodhimit të energjisë elektrike, referuar aneksit A të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar.

- Nga aplikimi rezulton se shoqëria “Albsolar” sh.p.k. ka plotësuar dokumentacionin në zbatim të nenit 9, të rregullores: për pikën 1.2, germat “a” dhe “d”; për pikën 1.3, germat “a”, “b” dhe “c”, për pikën 2.1, germat “b”, “c”, “d”, “e” dhe “f”. 

- Nga ky aplikim rezulton se mungon dokumentacioni si vijon: 

Neni 9, “Formati dhe dokumentacioni për aplikim”
Pika 1, “Dokumentacioni i përgjithshëm për të gjitha aplikimet për pajisje me licencë”
Pika 1.1 Aplikuesi ka depozituar të nënshkruar dhe vulosur formatin e aplikimit, sipas rregullores së vjetër ndaj në të tilla rrethana në vijim duhet ta përcjellë sipas shtojcës 1, germat “a”, “b”, “c”, që është aktualisht në fuqi. 
Pika 1.2 “Dokumentacioni juridik dhe administrativ”:
- Germa “b”: Shoqëria duhet të përcjellë në ERE vërtetimin e gjendjes gjyqësore (dëshmi penaliteti) edhe për shoqërinë “Albsolar” sh.p.k.

- Germa “c”: Shoqëria duhet të përcjellë të nënshkruar dhe vulosur nga administratori strukturën organizative të saj dhe të bëjë me dije, se cila pjesë e strukturës do të jetë në funksion të veprimtarisë së prodhimit të energjisë elektrike. 

Pika 2, “Dokumentacioni specifik sipas tipit të licencës” 
- Pika 2.1 Për t’u pajisur me licencë për prodhimin e energjisë elektrike, aplikuesi duhet të depozitojë, gjithashtu: 

- Germa “a”: Në vijim shoqëria duhet të përcjellë të dhënat teknike për veprimtarinë e prodhimit të energjisë elektrike, sipas shtojcës 2 të rregullores së licencimit, si dhe të bëjë me dije nëse ka filluar punimet apo fazën në të cilën ndodhen, duke qenë se ka deklaruar se data e fillimit të operimit do të jetë 30.12.2022. Po ashtu duhet të paraqesë në ERE dokumentacionin teknik mbi të cilin bazon deklaratën e saj për jetëgjatësinë prej 49 vjetësh të centralit fotovoltaik, pasi nga rastet analoge të mëhershme, ka rezultuar se jetëgjatësia e një centrali fotovoltaik, teknikisht nuk mund të jetë më tepër se 25 vjet.

- Bazuar në aktet e përfaqësimit dhe në deklaratën e vetë shoqërive, vlerësohet e nevojshme që t’i drejtohemi edhe MIE-s me një shkresë ku t’i kërkohet informacion në lidhje me shoqërinë që do të operojë centralin fotovoltaik “Albsolar Pv Park 1”, me kapacitet të instaluar 2 mw.

- Në lidhje me dokumentacionin e konstatuar të munguar, do të njoftohet shoqëria ta përcjellë atë brenda afateve të përcaktuara nga ERE.

Për gjithë sa më sipër, Bordi i ERE-s 

VENDOSI:

1. Të fillojë procedurën për licencimin e shoqërisë “Albsolar” sh.p.k., në veprimtarinë e prodhimit të energjisë elektrike nga centrali fotovoltaik “Albsolar Pv Park 1”, me kapacitet të instaluar 2 mw.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

